Γέφυρα Ακάσι-Καϊκιό

Η γέφυρα Ακάσι-Καϊκιό είναι η γέφυρα στην Ιαπωνία, που συνδέει την πόλη Κόμπε στο ηπειρωτικό τμήμα του Χονσού με την Ιβάγια στο νησί Αβάτζι πάνω από τα πολυσύχναστα στενά Ακάσι. Όταν ολοκληρώθηκε το 1998 ήταν η γέφυρα με το μεγαλύτερο κεντρικό άνοιγμα από κάθε κρεμαστή γέφυρα με άνοιγμα 1.991 μέτρων. Είναι μέρος της εθνικής οδού Χονσού-Σικόκου. Έχει συνολικό μήκος τέσσερα χιλιόμετρα.

Ιστορία 
Πριν χτιστεί, οι άνθρωποι διέσχιζαν τα στενά Ακάσι με πλοία. Αυτή η επικίνδυνη πλωτή οδός συχνά βιώνει έντονες καταιγίδες και, το 1955, δύο πλοία βυθίστηκαν στα στενά, κατά τη διάρκεια μιας καταιγίδας, σκοτώνοντας 168 ανθρώπους. Το επακόλουθο σοκ και η δημόσια κατακραυγή έπεισε την ιαπωνική κυβέρνηση να αναπτύξει σχέδια για μια κρεμαστή γέφυρα που θα διασχίζει το στενό. Το αρχικό πρόγραμμα προέβλεπε μια μικτή σιδηροδρομική και οδική γέφυρα, αλλά όταν άρχισε η κατασκευή της τον Απρίλιο του 1988, περιορίστηκε σε έξι λωρίδες δρόμου. Η κατασκευή της γέφυρας ξεκίνησε το Μάιο του 1988, και άνοιξε για την κυκλοφορία στις 5 Απριλίου 1998. Τα στενά Ακάσι χρησιμοποιούνται από τη διεθνή ναυσιπλοΐα, γεγονός που κατέστησε επιτακτική την  κατασκευή μιας γέφυρας που παρέχει μια λωρίδα πλάτους ενάμιση χιλιομέτρου για τα πλοία.

Αρχιτεκτονική 

Η γέφυρα έχει τρία ανοίγματα. Το κεντρικό άνοιγμα είναι 1.991 μέτρα και τα άλλα δύο τμήματα είναι 960 μ. έκαστο. Έχει ολικό μήκος 3.911 μέτρα. Το κεντρικό άνοιγμα ήταν αρχικά 1.990 μέτρα, αλλά ο μεγάλος σεισμός Χανσίν στις 17 Ιανουαρίου 1995, μετακίνησε τους δύο πύργους (μόνο οι πύργοι είχαν ανεγερθεί τότε), οπότε το άνοιγμα αυξήθηκε κατά 1 μέτρο.

Η γέφυρα έχει σχεδιαστεί με ειδικό σύστημα δύο δοκών στροφέων, που της επιτρέπει να αντέχει ανέμους 286 χιλιομέτρων ανά ώρα, σεισμούς έντασης στο 8,5 βαθμών της κλίμακας Ρίχτερ, και ισχυρά θαλάσσια ρεύματα. Η γέφυρα περιλαμβάνει επίσης εκκρεμή που έχουν σχεδιαστεί για να λειτουργούν στη ιδιοσυχνότητα της γέφυρας ώστε να περιορίζουν την ένταση των ταλαντώσεων. Οι δύο κύριοι πύργοι υποστήριξης εξέχουν 298 μ. πάνω από την επιφάνεια της θάλασσας, και η γέφυρα μπορεί να επεκταθεί λόγω των διαστολών έως και 2 μ. κατά τη διάρκεια της ημέρας. Κάθε αγκύρωση απαιτεί 350.000 τόνους (390.000 μικρούς τόνους) σκυροδέματος. Τα καλώδια από χάλυβα αποτελούνται από 300.000 χιλιόμετρα σύρματος. Κάθε καλώδιο έχει διάμετρο 112 εκατοστά και περιέχει 36.830 επιμέρους καλώδια.

Η Γέφυρα Ακάσι-Καϊκιό διαθέτει συνολικά 1.737 λάμπες φωτισμού: 1.084 για τα κύρια καλώδια, 116 για τους κύριους πύργους, 405 για τις δοκούς και 132 για τις αγκυρώσεις.

Χρήση 

Το συνολικό κόστος εκτιμάται στα 500 δις γιεν, και αναμένεται να επιστραφεί από τη χρέωση διοδίων στους οδηγούς να διασχίσουν τη γέφυρα. Τα διόδια κοστίζουν 2.300 ¥ και τη γέφυρα χρησιμοποιούν περίπου 23.000 αυτοκίνητα ημερησίως.

Παραπομπές 

Ακάσι-Καϊκιό
Κτίρια και κατασκευές στην Ιαπωνία